Zebediela-skoolboikot duur voortArgieffoto Die skoleboikot wat nou al vier maande lank voortduur, verhoed dat onderrig aan duisende leerlinge plaasvind in Zebediela in Limpopo, ten spyte van pogings om dit te ontlont. Die gemeenskap het in Maart verskeie skole gesluit en dring aan op ŉ teerpad in die area. Die ergste is dat dit lyk asof die protesoptrede kan slaag weens die ontwrigting van kinders se onderrig, ten spyte van die nasionale minister van basiese onderwys, Angie Motshekga, se oproep vroeër vandeesweek dat die kinders uit die geskil gehou word. Drie lede van Limpopo se provinsiale kabinet het gister die gebied besoek om aan te dring dat leerlinge dringend terugkeer skool toe en dat inhaalklasse tydens die wintervakansie plaasvind. Hiervan wou die gemeenskap, wat opgerui voorgekom en by ’n plaaslike sportstadion saamgetrek het terwyl die hooggeplaastes met die gebied se opperhoof by die stamkantoor vergader het, net mooi niks weet nie. Hulle dring aan dat die pad dadelik geteer word en dat die sowat dertig mense wat reeds weens beweerde betrokkenheid by openbare geweld aangehou word, dadelik vrygelaat word. As dit nie gebeur nie, sal hulle nie toelaat dat die kinders terug skool toe gaan nie, ten spyte van landswette oor skoolpligtigheid. Die regeringsleiers het teen gistermiddag gelyk of hulle onder die druk swig. Hulle het gesê dat hulle sal sien of die pad vanjaar nog geteer kan word, en het gevra dat die kinders teruggestuur word skool toe.